钦定古今图书集成/方舆汇编/职方典/第1489卷 > 《新建澂江府城记》明·陈善
## 钦定古今图书集成/方舆汇编/职方典/第1489卷 > 《新建澂江府城记》明·陈善

司马相如曰：“非常之原，黎民惧焉。及臻厥成，天下晏
如也。”予观澂江之役，益有验于斯言云。往隆庆四年
夏，内江刘公按莅此邦，登台眺望，计无城郭。太守徐
侯进曰：“此方接壤”，薮环以诸彝频年抄掠，民鲜安
枕，四境内桴鼓相闻，设险守邦，诚不可缓。侍御公韪
之侯乃以城事请，于是都御史江陵陈公同侍御史
檄三司诸大夫会议。维时左使邬公珽与众谋曰：“往
者安铨首祸，遂破嵩明，长驱无前，震摇省会。郎州有
坚城，民当固守矣。近如督府吕公，既城武定，后有凤”
之变，城守颇坚。势遂靡闻。其时省城皇皇，危在
旦暮也。思患预防，大守议良是。乃命广西守戴君时
雍度地，计费七千有奇，具白两台，疏于朝，下兵部覆
议如都御史请，制曰“可。”时九月临元兵宪曾公一经
往视广狭，乃谓徐侯曰：“建邦启土，将以安集元元，然
形势不全，民罔攸赖，盍慎图之。”翌日，请视舞凤山。曾
公陟𪩘顾盼，凝伫久之，谓徐侯曰：“左右何山也？”曰：“东
为金莲，西为玉笋。”曰：“灵秀锺于此矣。盖是山驰奔云
矗，亘数十百里，注首于此。两山环列，中汇大江，斯诚
天设，若有所待。”徐侯乃白侍御公曰：“人和为上，形胜
次之，大功肇建，宜屈群策，予承公志。”乃约参知莫公
如善、罗公元贞，分巡佥宪蹇公来誉，躬往视临。庶民
子来，千夫荷插，驩欣趋事，声震原野。诸大夫喜相贺
曰：“举大事者在顺人心，此可以复侍御公矣。”先是，两
院具疏，以动盐课羡馀为请，户曹恐亏解额，乃请旨
覆勘。曾公与侍御许公议曰：“户曹所难者，解额耳，今
解额如故，城工聿兴，亦当事者乂安西南大计也。”七
月，侍御公聿临之细民诪张，言人人殊。少参徐公中
行、蹇公来誉主持正议，屹然不动。侍御公至，上新城，
据府堂谕众曰：“辨物居方，孰逾于此？”乃大书“保釐堂”
三字，悬于府治。由是人心大定，毋敢言不便矣。乃使
曲靖府同知朱摇令各投牒，按籍授廛。先是，言不便
者，从如流水。侯乃于八月之吉，肇建土城，至十二月
终讫工。甃治四门，府县公署、儒学、院道行台，次第落成。民居相望，百堵俱作。盖举大功，动大众，未有若此
其速者也。侯又以西浦龙泉，源流浩大，西民恒苦漂
荡，东民不霑馀泽，乃导民开河，引泉至城西北隅，会
东北龙女泉，由东南入于海。自是西民无水患，东民
资灌溉之利，计用民三千人，甫三日毕工，惠利溥矣。
府居僻壤，商贾不通。侯于西城南门开小河，通海子，
商货自临安来者，舟行由江川海门桥直抵南门，由
是集商旅，聚货财，民多称便。侯视国如家，忠诚任事，
苟可利民，不遗馀力。民竭力从事，亦如子弟之于父
母。故凡有兴作，咸不谋而自来也，岂待发征期会哉？
虽然，侯为民厚矣，然非两台主议于上，则谋不成，谋
不成则事不就。乃今万年之功，成于一举，安宅之固，
人荷平安，长老子孙，不骞不崩，所以贻之者非浅鲜
矣。故曰：“必有非常之人，然后能建非常之功。”其中丞
公、侍御公之谓乎！《记》云：“有功德于民，加地进律。”又云：
“法施于民则祀之。”徐侯施于民者如此，虽百世祀可
也。